শরীয়তপুর সংবাদদাতা  শরীয়তপুরের ডামুড্যা উপজেলার দশমনতারা গ্রামে কৃষি শ্রমিক ছাত্তার বেপারীর পৈতৃক ভিটা দখল করতে রাতের আঁধারে বসতঘরে আগুন দেওয়ার অভিযোগ পাওয়া গেছে। প্রতিবেশী করিম মৃধা এ ঘটনা ঘটিয়েছে বলে এলাকাবাসী জানায়। এ সময় হামলাকারীরা ছাত্তার বেপারীর স্ত্রী আলেয়া  বেগম ও ছেলে মুন্নাকে হাত-পা বেঁধে ঘরে আটক রাখে। আহত ব্যক্তিদের ডামুড্যা উপজেলা স্বাস্থ্য কমপ্লেক্সে ভর্তি করা হয়েছে।  গ্রামবাসী জানায়, কৃষি শ্রমিক ছাত্তার বেপারীর প্রতিবেশী করিম মৃধা তার বসতবাড়ি ও জায়গা দীর্ঘদিন ধরে দখলের চেষ্টা চালাচ্ছে। এ নিয়ে এলাকায় কয়েক দফা সালিশ বৈঠক হয়। গত রোববার করিম মৃধা ছাত্তার বেপারীর কিছু গাছ কেটে নিয়ে যায়। এ সময় তিনি বাধা দিলে ছাত্তার মৃধা ও তার লোকজন তাকে পিটিয়ে আহত করে। তাকে ডামুড্যা উপজেলা স্বাস্থ্য কমপ্লেক্সে ভর্তি করা হয়। ওইদিন রাতে করিম মৃধা তার লোকজন নিয়ে ছাত্তার  বেপারীর স্ত্রী আলেয়া বেগম ও ছেলে মুন্নাকে হাত-পা বেঁধে ঘরে আটকে রেখে আগুন ধরিয়ে দেয়। তাদের চিৎকারে গ্রামবাসী ছুটে এসে তাদের উদ্ধার করে। এ সময় আলেয়া আহত হন। রাতেই আলেয়া বেগমকে ডামুড্যা উপজেলা স্বাস্থ্য কমপ্লেক্সে ভর্তি করা হয়। এ ঘটনায় আলেয়ার স্বজনরা ডামুড্যা থানায় মামলা করতে গেলে থানা পুলিশ মামলা নেয়নি। হাসপাতালে চিকিৎসাধীন আলেয়া বেগম জানান, প্রতিবেশী করিম মৃধা অনেকদিন ধরেই আমাদের বসতবাড়ি দখলের চেষ্টা করে আসছে। রোববার রাতে সে তার লোকজন নিয়ে আমাকে এবং আমার ছেলেকে হাত-পা বেঁধে ঘরে আটক রেখে বাইরে থেকে আগুন ধরিয়ে  দেয়। আমার আত্মীয়স্বজন থানায় মামলা করতে গেলে পুলিশ মামলা নেয়নি।  দশমনতারা গ্রামের সাফিয়া বেগম, লতিফ হাওলাদার ও রশিদ হাওলাদার জানান, করিম মৃধা দীর্ঘদিন ধরে ছাত্তার বেপারীর বসতভিটা দখল করার জন্য অত্যাচার করে আসছে। এ নিয়ে এলাকায় কয়েকবার সালিশও হয়েছে। গ্রামের মুরবি্বরা করিম মৃধাকে সতর্ক করে দিয়েছিলেন। রোববার রাতে সে তার লোকজন নিয়ে সাত্তার বেপারীর ঘরে আগুন ধরিয়ে দেয়।  ঘটনার পর থেকে করিম মৃধা আত্মগোপন করে। মোবাইল ফোনে সে জানায়, রোববার বাড়ির গাছ কাটার সময় ছাত্তার বাধা দিলে আমি তাকে ধাক্কা দিই। এতে সে  সামান্য আহত হয়। ঘরে কে আগুন দিয়েছে তা আমি জানি না। গ্রামবাসীর সঙ্গে আগুন নেভানোর কাজে অংশ নিয়েছি।  করিম মৃধার স্ত্রী ফুলমতি বেগম বলেন, জমি নিয়ে ছাত্তার বেপারীর সঙ্গে আমাদের বিবাদ রয়েছে; কিন্তু তাদের ঘরে কে আগুন দিয়েছে আমরা জানি না।  ডামুড্যা থানার অফিসার ইনচার্জ আবদুল কাদের ভূঁইয়া জানান, খবর পেয়ে এলাকায় পুলিশ পাঠানো হয়েছে। ঘরে আগুন দেওয়ার কোনো প্রত্যক্ষ সাক্ষী না পাওয়ায় থানায় মামলা নেওয়া হয়নি।